**Jicchak Sade** (hebr. : יצחק שדה, narodený ako **Jicchak Landsberg**; 19. august 1890, Lublin, Ruské impérium – † 21. august 1952, Tel Aviv-Jafo, Izrael) bol židovský vojak, jeden zo zakladateľov jednotiek Palmach, veliteľ Hagany a spolutvorca izraelskej armády. Bol známy aj pod prezývkou „Ha-Zaken" (*Starec*).

Biografia
---------

Jicchak Sade v roku 1938 pri zakladaní kibucu Chanita, po jeho ľavici Jigal Alon, po pravici Moše Dajan
Narodil sa v Lubline v Ruskom impériu. Počas prvej svetovej vojny slúžil v ruskej armáde, v ktorej bol vyznamenaný za statočnosť a povýšený na veliteľa práporu. Roku 1920 presídlil pod dojmom správ o smrti Josefa Trumpeldora (s ktorým sa osobne poznal) do vtedajšej mandátnej Palestíny. Tu si zmenil priezvisko na hebrejské Sade (*Pole*) a okamžite sa zapojil do činnosti židovských jednotiek Hagana. V roku 1921 sa zúčastnil na prvom kurze pre veliteľov Hagany, ktorý sa konal v Tel Avive a v Kfar Giladi.

V Palestíne založil pracovné oddiely Gdud Ha-Avoda, ktoré tvorili kolektívy židovskej mládeže nasadzované na verejné práce na výstavbe dopravnej infraštruktúry alebo židovských osád. Po vypuknutí arabského povstania v roku 1936 sa zapojil na veliteľskej úrovni do činnosti Hagany. V nej presadzoval ofenzívnu politiku spočívajúcu v odvetných výpadoch proti arabským ozbrojencom. Prvý protiúder podnikla Hagana pod jeho velením v júni 1936, kedy špeciálna jednotka Ha-Nodedet zasiahla v Judských vrchoch v okolí Jeruzalema. Hagana sa koncom 30. rokov 20. storočia podieľala aj na zakladaní nových opevnených osád typu Hradba a veža. Jicchak Sade sa tak priamo zúčastnil napríklad na zriaďovaní kibucu Chanita na libanonských hraniciach.

Bol jedným zo zakladateľov elitných židovských jednotiek Palmach, a v roku 1941 sa stal ich prvým veliteľom. V tom istom čase sa zároveň podieľal na príprave plánov na prípadnú obranu severnej Palestíny pred očakávaným nacistickým útokom.

Od roku 1945 bol poverený velením Hagany. V tomto období koordinoval židovský odboj proti pokračujúcej britskej vláde.

Počas vojny za nezávislosť v roku 1948 osobne velil niektorým operáciám. Šlo napríklad o obranu dediny Mišmar ha-Emek v apríli 1948. Zúčastnil sa aj bojov o Jeruzalem. V júli 1948 velil priamo časti vojsk pri Operácii Danny východne od Tel Avivu. Koncom toho istého roku viedol útok na egyptské vojsko v Negevskej púšti.

Na konci vojny sa stiahol z aktívnej vojenskej služby, ovplyvnil ale výrazne podobu rodiacej sa izraelskej armády. V penzii sa venoval publicistike a písaniu memoárov. Zomrel 21. augusta 1952 a je pochovaný v kibuci Givat Brenner.

Referencie
----------

1. ↑  NAOR, Mordecai. *The 20th Century in Eretz Israel*. Kolín n.Rýnom : Könemann, 1998. Ďalej len: *The 20th Century in Eretz Israel*. ISBN 3-89508-595-2. S. 117. (po anglicky)
2. 1 2 3 4 5 6 7   *Yitzhak Sadeh* [online]. Jewish Virtual Library, [cit. 2013-05-18]. Dostupné online. (po anglicky)
3. ↑  *The 20th Century in Eretz Israel.* s. 117
4. ↑  *The 20th Century in Eretz Israel.* s. 193, 196
5. ↑  *The 20th Century in Eretz Israel.* s. 204
6. ↑  *The 20th Century in Eretz Israel.* s. 230
7. ↑  HERZOG, Chaim. *Arab-Israeli Wars*. New York : Vintage Books/Random House, 1984. ISBN 0-394-71746-5. S. 27, 40, 80. (po anglicky)
8. ↑  *The 20th Century in Eretz Israel.* s. 306

Pozri aj
--------

* Jicchak Rabin

Iné projekty
------------

Commons
* Spolupracuj na Commons Commons ponúka multimediálne súbory na tému **Jicchak Sade**

Zdroj
-----

* *Tento článok je čiastočný alebo úplný preklad článku Jicchak Sade na českej Wikipédii.*

Autoritné údaje: * BnF: 119555981
* GND: 122926250
* ISNI: 0000 0000 6641 0548
* LCCN: n87937940
* VIAF: 17231786
* WorldCat: lccn-n87937940